text: Partier: Flere penge til politi i Syd- og Sønderjylland 
  30 maj 2015 kl. 15.17
  Politiet skal have økonomisk støtte til at stopper den grænseoverskridende kriminalitet. Det mener SF, DF og de konservative.
  
  Syd- og Sønderjyllands Politi skal have flere penge. Det kræver flere partier nu. Pengene skal styrke Syd og Sønderjyllands Politis muligheder for at bekæmpe menneskesmuglere, østeuropæiske tyvebander og andre former for grænseoverskridende kriminalitet . En indsats, som hele landet ifølge partierne nyder godt af.
  Syd- og Sønderjyllands Politi bruger ekstraordinært mange ressourcer på at bekæmpe illegal indvandring. Det er blandt andet det arbejde, som de tre partier vil forøge støtten til.
  Til efteråret fastlægger Folketinget de økonomiske rammer for politiet for de kommende fire år. Det er endnu ikke helt sikkert, at der er flertal for at give Syd- og Sønderjyllands Politi ekstraordinært mange penge. 
  Hverken Venstre eller Socialdemokraterne vil på nuværende tidspunkt overfor TV SYD love endeligt, at Syd- og Sønderjylland Politi får flere ressourcer.
  
  